Ego Odo, dux Burgundię, notum facio tam presentibus quam futuris quod terra Campanię, que prope Belnam est, quam pater meus Belnensibus dedit canonicis omnino libera est, et quod in ea nullus justitiam habet. Aliquam consuetudinem vero quam Belnenses ibi posuerunt prepositi, scilicet denarios et avenam pro vineis vindemiandis penitus removeo, ita quod pro vineis in terra Campanię quam predicti canonici, ex donatione patris mei possident, aliquid deinceps non requiratur. Testificati sunt etiam coram me tam clerici quam laici villę Belnensis quod Odo, decanus, et maior Belnensis, nullam ibi gardam habent vineę. Firmiter precipio quatenus gardam quam ibidem requirebant ulterius requirere non presumant, sed predicta terra in perpetuo integram habeat libertatem. Ut autem hoc nullis temporibus in posterum perturbatur, presentem cartam in testimonium hujus rei sigillo meo communiri precepi.